AGE พุ่ง 8% ตอบรับกำไรปี 64 โตกระฉูด 157% ส่งซิกตั้งเป้ารายได้ปีนี้ 1.5 หมื่นลบ.
AGE พุ่ง 8% ตอบรับกำไรปี 64 โตกระฉูด 157% แตะ 638 ลบ. พร้อมจ่ายเงินปันผลเป็นหุ้น 8:1 และเงินสดหุ้นละ 0.2070 บาท ส่งซิกตั้งเป้ารายได้ปีนี้ 1.5 หมื่นลบ. ซึ่งยังมุ่งเน้นการขยายตลาดธุรกิจถ่านหิน รวมทั้งการขยายธุรกิจด้านโลจิสติกส์
22 ก.พ. 2565

ผู้สื่อข่าวรายงานว่า วันนี้ (22 ก.พ. 2565) ราคาหุ้น บริษัท เอเชีย กรีน เอนเนอจี จำกัด (มหาชน) หรือ AGE  ณ เวลา 12:25 น. อยู่ที่ระดับ 3.92 บาท บวกไป 0.30 บาท หรือขึ้นไป 8.29% โดยทำจุดสูงสุดที่ระดับ 4.08 บาท และทำจุดทำสุดที่ระดับ 3.82 บาท ด้วยมูลค่าการซื้อขาย 288.78 ล้านบาท

โดยราคาหุ้นบนกระดานของ AGE ปรับตัวขึ้นร้อนแรงเป็นการเข้าเก็งกำไรหลังบริษัทฯรายงานผลการดำเนินงานปี 2564 โดยกำไรสุทธิขยับขึ้นมาอยูที่ 638.03 ล้านบาท เพิ่มขึ้น 157.6% เมื่อเทียบกับงวดเดียวกันของปีก่อนมีกำไรสุทธิ 247.69 ล้านบาท โดยมีรายได้รวมจากธุรกิจถ่านหิน และธุรกิจการให้บริการโลจิสติกส์ฯ 12,883.60 ล้านบาท เติบโต 63.10%
นายพนม ควรสถาพร ประธานกรรมการบริหาร AGE เปิดเผยว่า ภาพรวมผลการดำเนินงานปี 2564 ถือว่าเป็นปีที่ AGE มีความโดดเด่นและมีอัตราการเติบโตเพิ่มขึ้นอย่างต่อเนื่อง เป็นผลมาจากการขยายยอดขายถ่านหินทั้งในประเทศ และต่างประเทศเพิ่มขึ้น และรายได้ให้บริการโลจิสติกส์ฯ ที่ปรับตัวเพิ่มขึ้น
ทั้งนี้ประกอบกับการที่ AGE เป็นผู้ประกอบการจัดหา และจัดจำหน่ายถ่านหิน สำหรับโรงงานอุตสาหกรรมทั้งในและต่างประเทศ ที่มีความพร้อมทั้งด้านการบริหารต้นทุนอย่างมีประสิทธิภาพ รวมทั้งมีระบบโลจิสติสก์ที่ครบวงจร ทำให้มีการเติบโตอย่างต่อเนื่อง ถึงแม้ว่าราคาถ่านหินโลกช่วงปีที่ผ่านมามีความผันผวนค่อนข้างสูง
สำหรับผลการดำเนินงานในรอบปีที่ผ่านมาถือว่าเป็นการทำสถิติสูงสุดใหม่นับตั้งแต่ก่อตั้งบริษัทฯ โดยอัตราการเติบโตดังกล่าวแบ่งเป็นสัดส่วนรายได้ธุรกิจถ่านหิน 12,413.7 ล้านบาท เติบโต 64.4% เมื่อเทียบกับปีที่ผ่านมา ซึ่งบริษัทมียอดขายถ่านหินในต่างประเทศ 0.3 ล้านตัน ลดลง 48.61% เมื่อเทียบกับงวดเดียวกันของปีก่อน และปริมาณยอดขายถ่านหินในประเทศ 4.8 ล้านตัน เพิ่มขึ้น 27% ส่งผลให้ ณ สิ้นปี 2564 บริษัทมีปริมาณยอดขายถ่านหินรวม 5.1 ล้านตัน เพิ่มขึ้น 15.8% นับเป็นสถิติยอดขายสูงสุดเป็นประวัติการณ์
ขณะที่รายได้จากธุรกิจให้บริการโลจิสติกส์ขยายตัวอย่างโดดเด่นมากในปี 2564 มีรายได้จากธุรกิจโลจิสติกส์ 2,002 ล้านบาท เติบโต 40% เมื่อเทียบกับ 2563 แบ่งเป็นรายได้จากการให้บริการกับกลุ่มบริษัทในเครือ AGE จำนวน 1,532 ล้านบาท และรายได้จากบริการกลุ่มลูกค้าภายนอก 470 ล้านบาท คิดเป็นสัดส่วนรายได้การให้บริการบริษัทในเครือที่ 76.5% และกลุ่มลูกค้าภายนอก 23.5%
นอกจากนี้ ที่ประชุมคณะกรรมการมีมติอนุมัติการจ่ายเงินปันผลเป็นหุ้นอัตรา 8 หุ้นเดิม ต่อ 1 หุ้นปันผล  และจ่ายปันผลเป็น เงินสด 0.2070 บาทต่อหุ้น ส่งผลให้มีอัตราการจ่ายปันผลรวม 0.2695 บาท/หุ้น กำหนดขึ้น XD วันที่ 14 มี.ค.65 และจ่ายเงินปันผลแก่ผู้ถือหุ้นภายในวันที่ 17 พ.ค.65
ขณะเดียวกัน นายพนม กล่าวอีกว่า บริษัทตั้งเป้าหมายการเติบโตของรายได้ในปี 2565 ที่ระดับ 15,000 ล้านบาท และตั้งเป้าปริมาณยอดขายถ่านหิน 6.5 ล้านตัน โดยยังมุ่งเน้นการขยายตลาดธุรกิจถ่านหินทั้งในประเทศและต่างประเทศ รวมทั้งการขยายธุรกิจด้านโลจิสติกส์ ขนส่งทางน้ำ-ทางบก-ท่าเรือ-คลังสินค้า รวมถึงขยายการให้บริการขนส่งสินค้าอุตสาหกรรมเพิ่มขึ้น และได้มีการเซ็นสัญญาการให้บริการขนส่งสินค้าล่วงหน้าจำนวน 3 ล้านตันในเวลา 3 ปี
ด้านภาพรวมอุตสาหกรรมถ่านหินในปี 2565 ปัจจุบันมีสัญญาณความต้องการใช้ถ่านหินทั้งในประเทศ และต่างประเทศ ยังมีต่อเนื่อง เพราะถ่านหินถือเป็นเชื้อเพลิงที่มีต้นทุนที่ต่ำ เมื่อเทียบกับต้นทุนเชื้อเพลิงจากชนิดอื่นๆ บริษัทคาดการณ์ว่าการใช้เชื้อเพลิงถ่านหินในกลุ่มโรงงานอุตสาหกรรมในประเทศไทย ยังมีปริมาณที่คงที่ในอีก 5 ปีข้างหน้า